હવે કૌશિક શાહે પોતાની પ્રવૃત્તિઓનો વ્યાપ ગુજરાતનાં શહેરો સુધી વિસ્તાર્યો છે. સેવક ટ્રસ્ટે ગયા વર્ષે વાપીના ફ્રેન્ડશિપ ગ્રુપના સહયોગથી ત્યાંના લગભગ ૪૬ પરિવારોને પણ મદદ પૂરી પાડી હતી. વધુમાં, તેઓ પાર્લાના કલ્યાણદીપ સંસ્થા સાથે પણ જોડાયેલા છે જેનાં બાળકોને તેઓ દર મહિને પ્રોટીનેક્સ પાઉડર, દૂધ તથા બિસ્કિટનો પુરવઠો પૂરો પાડે છે. એવી જ રીતે તેઓ સાયનના પૅરાપ્લેજિક ફાઉન્ડેશનને પણ આખા વર્ષની દવાઓ આપે છે. હવે તેમણે વસઈમાં પણ મેડિકલ-કૅમ્પનું આયોજન કરી ત્યાંના જરૂરિયાતમંદ દરદીઓને મફતમાં મોતિયાનું ઑપરેશન કરાવી આપવાનું કામ શરૂ કર્યું છે. આ કામ માટેની પોતાની સરળ ફિલોસૉફી સમજાવતાં તેઓ કહે છે, ‘આપણે સુખ અને દુ:ખને પાર્ટ ઑફ લિવિંગ કહીએ છીએ, પરંતુ આ સુખ-દુ:ખ વચ્ચે પણ દુખિયારાઓના ચહેરા પર સ્મિત લાવી શકીએ તો મારી દૃષ્ટિએ એ જ ખરું આર્ટ ઑફ લિવિંગ છે.’